
DECISIÓ 6/04
Assumpte: Sèrie de dibuixos animats Shin Chan, emesa pel K3 el 20 de gener de 2004 a les 14.05 hores.

1. El 20 de gener de 2004, una persona formula una reclamació en relació amb el programa esmentat. La persona reclamant considera que les representacions i els comportaments del personatge principal no s’adeqüen a la realitat.

2. Els serveis tècnics del Consell han analitzat el programa objecte de reclamació. Es tracta d’un bloc de quatre capítols emesos amb una durada total de 35 minuts i 56 segons, dels quals dos fan referència al tema del possible enamorament del Shin Chan d’una noia més gran que ell i la invitació que li fa per dinar plegats; la resta, sobre les situacions que es generen quan vol aprendre a patinar. Cada capítol és independent.

El primer capítol gira entorn de la invitació que fa el Shin Chan a la Nanaco per dinar i les diverses situacions que aquest fet provoca en el personatge. 

En el segon, el pare li compra uns patins i tota la família se’n va a patinar. En la pista de patinatge tenen lloc diverses situacions, com quan en Shin Chan imita la seva mare i es deixa caure al costat d’una noia amb la finalitat de cercar el seu consol, però erra el seu objectiu i va a parar als braços d’un transsexual. 

El tercer capítol es desenvolupa en una pista de patinatge amb un grup d’amics i la rivalitat que s’estableix entre un altre grup de nens; al final, arriba el transsexual del capítol anterior i patinen tots junts en harmonia.

El darrer capítol se centra en la invitació que li fa la Nanaco d’anar a dinar a casa seva i en els consells que li dóna la mare sobre el que agrada a les noies i el que cal fer.

No s’utilitzen expressions malsonants més enllà del recurs a l’escatologia. 

Es constata que l’operador de televisió no senyalitza el programa objecte de reclamació.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 24 de març de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació i insta Televisió de Catalunya a senyalitzar la programació, i l’oferta que se’n faci, d’acord amb la normativa vigent.

No obstant això, vol incidir en el fet que la senyalització dels programes televisius informa les persones adultes que conviuen amb els menors del grau d’idoneïtat de cadascun dels programes per als infants; cal tenir en compte que aquesta senyalització és orientativa per a les persones adultes i són els pares, les mares i/o els tutors o tutores els qui han de valorar el grau de maduresa dels menors i, en conseqüència, decidir si determinats continguts poden ser vistos.

4. El Consell acorda comunicar aquesta decisió a la persona interessada i a Televisió de Catalunya.

Barcelona,  24 de març de 2004

El president

Francesc Codina i Castillo

